Diari Oficial de la Generalitat Valenciana


Sumari del DOGV 5724, del 14-03-2008 (2008/3239)

RESOLUCIÓ de 3 de març de 2008, de la Direcció General d'Indústria i Innovació, per la qual s'establixen les bases de les convocatòries ordinàries dels exàmens teoricopràctics a què fa referència el capítol V de l'Orde de 23 d'abril de 1997, de la Conselleria d'Ocupació, Indústria i Comerç, es regula el procediment d'expedició dels carnets professionals vinculats a estos i s'aprova el calendari de presentació de sol·licituds per a l'admissió a les esmentades proves durant l'any 2008.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5724

Data del DOGV
:   14-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3239


Data del document
:   03-03-2008

Organisme emissor
:   Conselleria d'Indústria, Comerç i Innovació

Tipus de document
:   Resolució

Correcció d'errades

 Descriptors 

:   * instal·lació frigorífica
    * instal·lació sanitària
    * material d'elevació
    * reconeixement de títols
    * calefacció
    * caldera
    * climatització
    * energia elèctrica
    * gas natural
    * examen
    * manipulació

RESOLUCIÓ de 3 de març de 2008, de la Direcció General d'Indústria i Innovació, per la qual s'establixen les bases de les convocatòries ordinàries dels exàmens teoricopràctics a què fa referència el capítol V de l'Orde de 23 d'abril de 1997, de la Conselleria d'Ocupació, Indústria i Comerç, es regula el procediment d'expedició dels carnets professionals vinculats a estos i s'aprova el calendari de presentació de sol·licituds per a l'admissió a les esmentades proves durant l'any 2008. [2008/3239]
L'article 13 de l'Orde de 23 d'abril de 1997, de la conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997), establix que anualment es publicarà en el Diari Oficial de la Comunitat Valenciana el calendari d'exàmens, a realitzar pels corresponents òrgans provincials, que permeten l'accés a les distintes autoritzacions personals previstes per la normativa sobre seguretat industrial.
A fi de complir este mandat es dicta la present resolució, en la qual cal ressaltar com a principal novetat respecte a la de l'any passat la inclusió de les proves per a l'obtenció del carnet professional en instal·lacions tèrmiques d'edificis, que substituiran a partir del 29 de febrer els carnets d'instal·lador de calefacció i aigua calenta sanitària, instal·lador de climatització, mantenidor de calefacció i aigua calenta sanitària i mantenidor de climatització, com a conseqüència del canvi regulador operat en la normativa bàsica estatal mitjançant el Reial Decret 1.027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis.
Basant-se en el que s'ha exposat, d'acord amb la facultat atorgada per l'article 13 i la disposició final primera de l'Orde de 23 d'abril de 1997, de la conselleria d'Ocupació, Indústria i Comerç, així com el que s'ha disposat en l'article 9 del Decret 130/2007, de 27 de juliol, pel qual s'aprova el Reglament Orgànic i Funcional de la conselleria d'Indústria, Comerç i Innovació (Diari Oficial de la Comunitat Valenciana núm. 5.566, de 30 de juliol de 2007), esta Direcció General d'Indústria i Innovació resol:
Primer
Establir les bases de les convocatòries dels exàmens teoricopràctics a què fa referència el capítol V de l'Orde de 23 d'abril de 1997 de la conselleria d'Ocupació, Indústria i Comerç, per a l'obtenció dels carnets professionals o certificats de qualificació individual que autoritzen la instal·lació, muntatge, manteniment, reparació, operació i altres activitats en matèria de seguretat industrial, que s'inclouen en l'annex I de la present resolució i que regiran durant l'any 2008, i regular el procediment d'expedició dels carnets professionals vinculats a les esmentades proves.
Segon
Aprovar el calendari per a l'any 2008 que s'inclou en l'annex II per a la presentació de sol·licituds, a l'efecte d'admissió a les proves assenyalades en el punt primer de la present resolució.
La present resolució no és definitiva en via administrativa i contra esta podrà interposar-se recurs d'alçada davant el secretari autonòmic d'Indústria, Comerç i Innovació en el termini d'un mes, comptat des de l'endemà de la publicació en el Diari Oficial de la Comunitat Valenciana, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 3 de març de 2008.- El director general d'Indústria i Innovació: Bruno Broseta Dupré.
Annex I
Bases de les convocatòries i procediment d'expedició de carnets professionals
Estes bases regiran en les convocatòries de les proves assenyalades en l'article 12 de l'Orde de 23 d'abril de 1997 de la conselleria d'Ocupació, Indústria i Comerç, per a l'obtenció dels carnets o certificats indicats en la base 1.
Base 1. Àmbit d'aplicació
Els carnets o certificats de qualificació individual, segons corresponga, següents:
- TE Instal·lacions tèrmiques d'edificis.
- IPPL-I Instal·lador autoritzat de productes petroliers líquids de categoria I.
- IPPL-II Instal·lador autoritzat de productes petroliers líquids de categoria II.
- RPPL-III Reparador autoritzat de productes petroliers líquids de categoria III.
- FO Instal·lador de Fontaneria.
- GA Certificat de qualificació individual com a instal·lador de gas de categoria A.
- GB Certificat de qualificació individual com a instal·lador de gas de categoria B.
- GC Certificat de qualificació individual com a instal·lador de gas de categoria C.
- IBTB Certificat de qualificació individual de baixa tensió. Categoria bàsica.
- IBTE Certificat de qualificació individual de baixa tensió. Categoria especialista, en les nou modalitats previstes en la Resolució de 23 d'abril de 2003 del director general d'Indústria i Energia (DOGV núm. 4.502, de 19 de maig de 2003).
- FR Instal·lador-reparador frigorista.
- OC Operador industrial de calderes.
- GT Operador de grua torre (gruista).
- GMA Operador de grua mòbil autopropulsada. Categoria A.
- GMB Operador de grua mòbil autopropulsada. Categoria B.
- GMPA Operador de grua mòbil autopropulsada. Categoria A. Subcategoria de «ports de la Comunitat Valenciana on desenvolupen la seua activitat les societats estatals d'estiba i desestiba». (Subcategoria denominada amb la codificació abreujada «de ports»).
- GMPB Operador de grua mòbil autopropulsada. Categoria B. Subcategoria de «ports de la Comunitat Valenciana on desenvolupen la seua activitat les societats estatals d'estiba i desestiba». (Subcategoria denominada amb la codificació abreujada «de ports»).
Base 2. Requisits dels candidats
2.1 Per a ser admesos a la realització de les proves, els aspirants hauran de reunir els següents requisits:
2.1.1 Tenir complits els setze anys i plena capacitat d'obrar, excepte per a les especialitats d'"Operador de grua torre (gruista)", "Instal·lador autoritzat de productes petroliers líquids", en qualsevol de les seues dos categories I i II, "Reparador autoritzat de productes petroliers líquids de categoria III"; i per al "Carnet professional en instal·lacions tèrmiques d'edificis" en les quals s'ha de ser major d'edat. Per a l'especialitat d'"Operador de grua mòbil autopropulsada" en qualsevol de les seues categories i, si és el cas, subcategoria, en la qual s'haurà d'haver complit 18 anys en el moment de realitzar la sol·licitud del curs habilitador a què fa referència la base 2.1.2.
2.1.2 Acreditar estar en possessió, o en condicions d'obtenir, la titulació mínima i, si és el cas, el certificat de superació d'un curs habilitador impartit per un centre autoritzat, que s'indica per a cada especialitat i categoria de carnet o certificat de qualificació individual en l'annex I de la Resolució de 9 de gener de 1996, de la Direcció General d'Indústria i Energia (DOGV núm. 2.683, de 7 de febrer de 1996), tenint en compte les modificacions posteriors següents:
- Per a l'especialitat d'"Operador industrial de calderes" les establides en la Resolució de 6 de maig de 2002, de la Direcció General d'Indústria i Energia de la conselleria d'Innovació i Competitivitat (DOGV núm. 4.250, de 16 de maig de 2002).
- Per a l'especialitat d'"Operador de grua torre (gruista)" les establides en la Resolució de 7 d'octubre de 2003, de la Direcció General d'Indústria i Investigació Aplicada de la conselleria d'Indústria, Comerç i Turisme, per la qual s'incorpora l'especialitat de professional autoritzat denominada "Operador de grua torre (gruista)"a les indicades en la disposició addicional segona de l'Orde de 23 d'abril de 1997 de la conselleria d'Ocupació, Indústria i Comerç i s'adapten els requisits i les condicions generals establits en esta als canvis específics introduïts per la reglamentació tècnica que han de complir els esmentats professionals (DOGV núm. 4.610, de 17 d'octubre de 2003) i la seua modificació mitjançant Resolució de 20 de juliol de 2004 (DOGV núm. 4.810, de 2 d'agost de 2004).
- Per a l'especialitat d'"Operador de grua mòbil autopropulsada" les establides, d'acord amb la categoria corresponent, en la Resolució de 7 d'octubre de 2003, de la Direcció General d'Indústria i Investigació Aplicada de la conselleria d'Indústria, Comerç i Turisme, per la qual s'incorpora l'especialitat de professional autoritzat denominada "Operador de grua mòbil autopropulsada" a les indicades en la disposició addicional segona de l'Orde de 23 d'abril de 1997 de la conselleria d'Ocupació, Indústria i Comerç i s'adapten els requisits i les condicions generals establits en esta als canvis específics introduïts per la reglamentació tècnica que han de complir els esmentats professionals (DOGV núm. 4.610, de 17 d'octubre de 2003) i la seua modificació mitjançant Resolució de 24 de maig de 2004 (DOGV núm. 4.782, de 24 de juny de 2004). Així mateix, i quan la subcategoria sol·licitada siga la de "Ports de la Comunitat Valenciana on desenvolupen la seua activitat les societats estatals d'estiba i desestiba", caldrà ajustar-se al que s'ha disposat en la Resolució de 15 de juny de 2005, de la Direcció General de Seguretat Industrial i Consum de la conselleria d'Empresa, Universitat i Ciència, per la qual s'adapta la Resolució de 7 d'octubre de 2003 de la Direcció General d'Indústria i Investigació Aplicada de la conselleria d'Indústria, Comerç i Turisme, relativa a l'especialitat de professional autoritzat denominada "Operador de grua mòbil autopropulsada" a les característiques pròpies dels ports de la Comunitat Valenciana on desenvolupen la seua activitat les societats estatals d'estiba i desestiba (DOGV núm. 5.051, de 18 de juliol de 2005).
- Per a l'especialitat de "Baixa tensió", les establides d'acord amb la categoria i, si és el cas, modalitat corresponent, en la ITC-BT-03 Instal·ladors autoritzats en baixa tensió, del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió (BOE núm. 224, de 18 de setembre de 2002) i la seua modificació mitjançant la Sentència de la Sala Tercera del Tribunal Suprem de 17 de febrer de 2004 (BOE núm. 82, de 5 d'abril de 2004).
- Per a les especialitats d'"Instal·lador autoritzat de productes petroliers líquids", en qualsevol de les seues dos categories I i II, i de "Reparador autoritzat de productes petroliers líquids de categoria III", les establides en el Reial Decret 365/2005, de 8 d'abril, pel qual s'aprova la Instrucció tècnica complementària MI-IP05, Instal·ladors o reparadors i empreses instal·ladores o reparadores de productes petroliers líquids (BOE núm. 100, de 27 d'abril de 2005), i en la Resolució de 13 de juliol de 2005, de la Direcció General de Seguretat Industrial i Consum de la conselleria d'Empresa, Universitat i Ciència, per la qual s'incorporen les especialitats de professional autoritzat denominades "Instal·lador de productes petroliers líquids" i "Reparador de productes petroliers líquids", a les indicades en la disposició addicional segona de l'Orde de 23 d'abril de 1997 de la conselleria d'Ocupació, Indústria i Comerç i s'adapten els requisits i les condicions generals establits en l'esmentada norma als canvis específics introduïts per la reglamentació bàsica estatal que han de complir els esmentats professionals (DOGV núm. 5.056, de 25 de juliol de 2005).
- Per a l'especialitat en "Instal·lacions tèrmiques d'edificis", les establides en la Resolució de 25 de febrer de 2008, de la Direcció General d'Indústria i Innovació de la conselleria d'Indústria, Comerç i Innovació, per la qual s'establix el procediment a què fa referència l'article 42.2 del Reial Decret 1.027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis per a l'accés al "Carnet professional en instal·lacions tèrmiques d'edificis" per als que estiguen en possessió, o en condicions d'obtenir, determinats títols de formació professional reglada (DOCV núm. 5.719, de 7 de març de 2008).
Quant a l'especialitat d'"Instal·lador de gas", s'establix com a criteri per a l'obtenció del certificat de qualificació individual de la categoria corresponent l'indicat en l'incís b.1) de l'apartat 2.3.1 de la ITC-ICG-09, Instal·ladors i empreses instal·ladores de gas, del Reial Decret 919/2006, de 28 de juliol, pel qual s'aprova el Reglament Tècnic de Distribució i Utilització de Combustibles Gasosos i les seues instruccions tècniques complementàries (BOE núm. 211, de 4 de setembre de 2006), i no serà preceptiu acreditar titulació específica o curs habilitador.
Les equivalències entre les titulacions exigibles d'acord amb els paràgrafs anteriors i les que pogueren fer valer els aspirants hauran de ser certificades, en tot cas, per l'autoritat educativa competent. No obstant això, no caldrà l'esmentada certificació quan les titulacions que s'aporten estiguen previstes en la Resolució de 20 de febrer de 2004, de la Direcció General d'Indústria i Investigació Aplicada, per la qual s'indiquen i especifiquen els títols de formació professional inclosos en l'estructura del sistema educatiu que acrediten el requisit de formació mínima necessària per a obtenir cada un dels carnets d'instal·lador i mantenidor autoritzat previstos en l'àmbit de la seguretat industrial (DOGV núm. 4.725, de 2 d'abril de 2004) i la seua modificació operada per mitjà de Resolució de 25 de gener de 2006, d'esta Direcció General.
Pel que fa al nou "Carnet professional d'instal·lacions tèrmiques d'edificis", l'annex VI de l'esmentada Resolució de 20 de febrer 2004 es considerarà concordada amb el que establix la recent Resolució de 25 de febrer de 2008 d'esta Direcció General.
Quan les titulacions s'hagen obtingut a l'estranger caldrà estar en possessió de la credencial que acredite la seua homologació a l'exigida per a cada carnet.
Els aspirants que, d'acord amb la legislació aplicable a cada cas, aporten certificats de superació de cursos de duració reduïda o que incloguen exempció de parts del temari d'estos en atenció a la seua pràctica professional en la matèria, hauran d'adjuntar la corresponent acreditació relativa a l'esmentada experiència.
2.1.3 Per al "Carnet professional en instal·lacions tèrmiques d'edificis", l'acreditació de l'experiència laboral a què fa referència l'apartat b.2.2. de l'article 42.1. del Reial Decret 1.027/2007, s'efectuarà aportant:
a) Certificats subscrits pel representant o els representants de l'empresa o les empreses instal·ladores o mantenidores on s'acredite que l'interessat ha realitzat treballs d'instal·lació o de manteniment, especificant-ne quins. Estos certificats abraçaran, almenys, entre tots un període mínim de tres anys d'experiència. En els esmentats certificats es farà menció al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis) atorgats per la Comunitat Valenciana o per una altra comunitat autònoma. Quan estes empreses no hagen sigut autoritzades per esta comunitat autònoma, l'interessat haurà d'aportar còpia compulsada del certificat de registre d'empresa on conste la validesa i vigència del dit document durant el període al·legat.
b) Certificat referida al període de treball, de la cotització del treballador en l'empresa, expedit per l'òrgan corresponent de la Seguretat Social (vida laboral).
S'admetran en la documentació, als efectes de l'esmentat apartat b.2.2. les figures d'oficial o tècnic.
2.1.4. Per a les especialitats d'"Operador de grua torre (gruista)" i "Operador de grua mòbil autopropulsada", en qualsevol de les seues categories i, si és el cas, subcategoria, la superació d'un examen mèdic en els termes indicats en el punt segon de les resolucions de 7 d'octubre de 2003, de la Direcció General d'Indústria i Investigació Aplicada de la conselleria d'Indústria, Comerç i Turisme, i en la Resolució de 15 de juny de 2005, de la Direcció General de Seguretat Industrial i Consum de la conselleria d'Empresa, Universitat i Ciència, abans esmentades.
2.2. Tots els requisits enumerats en la base 2.1 s'hauran de posseir el dia de finalització del termini de presentació de sol·licituds i mantenir-los en el moment d'expedició del corresponent carnet o certificat.
Base 3. Presentació de sol·licituds i documentació acreditativa dels requisits
3.1 Els que vulguen prendre part en estes proves podran optar per omplir l'imprés que apareix disponible en el sistema telemàtic de prerregistre de sol·licituds en l'adreça electrònica http://www.gva.es/industria/main\_v.htm en l'apartat de servicis interactius, o bé la instància que apareix en l'annex III, la qual serà facilitada gratuïtament en els serveis territorials d'Indústria i Seguretat Industrial de les tres províncies, en la Direcció General d'Indústria i Innovació, i també en qualsevol de les oficines Prop. La formalització telemàtica del mencionat imprés implicarà el prerregistre administratiu de l'esmentada informació.
La relació de documents exigits i de titulacions recollides en el model de sol·licitud que s'inclou en el mencionat annex III té caràcter informatiu i caldrà ajustar-se, en tot cas, al que es disposa en la regulació explicitada en la base 2.
A la instància indicada, amb independència de la via utilitzada per a l'emplenament de les que s'assenyalen en el paràgraf anterior, caldrà adjuntar la següent documentació corresponent a cada interessat:
a) Còpia del document nacional d'identitat, o document identificador equivalent, en vigor. A més a més, en el cas d'estrangers que no siguen nacionals d'estats membres de la Unió Europea documentació que acredite la seua situació legal a Espanya.
b) Original i còpia o còpia degudament autenticada dels documents que acrediten el compliment dels requisits assenyalats en les bases 2.1.2 i, si és el cas, 2.1.3 o 2.1.4 d'acord amb l'especialitat sol·licitada.
c) Opcionalment, el justificant, degudament validat per qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat, d'haver pagar la corresponent taxa administrativa relativa als drets d'examen. La presentació d'este document només es podrà efectuar quan l'interessat haja omplit i obtingut el rebut de pagament de la taxa a través d'Internet en la pàgina web de la conselleria d'Indústria, Comerç i Innovació, accessible en l'adreça http://www.gva.es/industria/main\_v.htm en l'apartat de servicis interactius. En un altre cas, el rebut de pagament per a fer efectiva la taxa serà emés pel Servei Territorial d'Indústria i Seguretat Industrial al qual es dirigisca la documentació assenyalada en els incisos a) i b) precedents, que caldrà presentar amb posterioritat, i sempre dins del termini establit per a la presentació de sol·licituds.
En l'annex IV s'indiquen les adreces d'emplaçament i els números de telèfon i fax dels serveis territorials d'Indústria i Seguretat Industrial i de la Direcció General d'Indústria i Innovació als quals podran adreçar-se els interessats per a obtenir informació relacionada amb esta resolució.
3.2 La presentació de la documentació assenyalada en la base anterior es realitzarà, preferiblement, en el Registre General del Servei Territorial d'Indústria i Seguretat Industrial corresponent a la província on l'aspirant vulga realitzar les proves (segons l'annex IV), o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la redacció que en fa la Llei 4/1999, de 13 de gener. Els terminis de presentació de sol·licituds per a les convocatòries ordinàries durant 2008 seran els assenyalats en l'annex II de la present resolució.
3.3 Els aspirants amb minusvalideses hauran d'indicar per mitjà d'un escrit annex a la sol·licitud, quan siga procedent, les possibles adaptacions de temps i mitjans que consideren necessàries per a la realització de les proves.
3.4 Els interessats a obtenir més d'un carnet o certificat dins de la mateixa convocatòria presentaran una sol·licitud normalitzada independent per cadascun, juntament amb la corresponent documentació. No obstant això, podrà utilitzar-se un mateix imprés per a sol·licitar participar en les proves per a l'obtenció de més d'una modalitat de la categoria especialista del "Certificat de qualificació individual en baixa tensió".
3.5 L'import de 29,28 euros corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada un dels carnets o certificats de qualificació individual a què s'aspire comportarà el pagament dels drets d'examen corresponents a cadascun. La falta de justificació del pagament en el termini establit dels drets d'examen determinarà l'exclusió de l'aspirant, sense perjudici de la possible esmena en el termini establit a este efecte en la base 4.2. A fi d'evitar la necessitat que els interessats hagen d'obtenir presencialment el rebut o imprés per al pagament de la taxa corresponent al procediment administratiu sol·licitat o la tramesa a l'adreça indicada en la sol·licitud per l'interessat per part del respectiu servei territorial d'Indústria i Seguretat Industrial, s'hi podrà omplir i obtenir a través d'Internet en la pàgina web de la conselleria d'Indústria, Comerç i Innovació, accessible en l'adreça http://www.gva.es/industria/main\_v.htm en l'apartat de servicis interactius.
Base 4. Admissió d'aspirants
4.1 En el termini màxim de deu dies hàbils des de l'acabament del termini de presentació de sol·licituds de conformitat amb el que indica l'annex II per a cada convocatòria, els caps de cada un dels serveis territorials d'Indústria i Seguretat Industrial aprovaran i faran públic l'acord amb les llistes provisionals d'admesos i exclosos per a cada un dels carnets o certificats esmentats en la base 1, per als quals s'hagueren presentat sol·licituds de realització d'examen en el respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En estes llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de tots i cada un dels interessats. Els llistats mencionats s'exposaran, almenys, en els taulers d'anuncis dels serveis territorials d'Indústria i Seguretat Industrial de cada província (segons l'annex IV). Així mateix, es podrà consultar individualment, introduint les dades personals corresponents, l'admissió o exclusió provisional a l'examen en l'adreça electrònica http://www.gva.es/industria/main\_v.htm i igualment podrà realitzar-se esta consulta individual telefonant al número 012 de la Generalitat, aportant les dades necessàries per a identificar la sol·licitud o les sol·licituds formulades. Els llistats esmentats hauran de romandre als taulers d'anuncis fins que s'esgote el termini d'esmena a què fa referència la base 4.2.
4.2 Els aspirants exclosos provisionalment, així com els que no apareixen expressament en la relació d'admesos i exclosos, disposaran d'un termini de deu dies hàbils, comptats a partir de l'endemà de la publicitat de les llistes provisionals als taulers d'anuncis dels respectius serveis territorials, per a poder esmenar els defectes o les omissions que hagueren motivat la seua exclusió. En el termini màxim de set dies hàbils amb relació a la finalització del període d'esmena, els caps dels serveis territorials d'Indústria i Seguretat Industrial procediran a aprovar i fer públic l'acord amb les llistes definitives d'admesos i exclosos en la convocatòria per tipus de carnet i utilitzaran els mateixos mitjans de publicitat del punt anterior. En la llista definitiva de cada especialitat es farà constar, així mateix, el dia, hora d'inici, duració i lloc en què se celebrarà la corresponent prova, així com, si és procedent, s'especificarà el material i la documentació que podran utilitzar els interessats durant la realització de l'examen, sempre que l'aporten ells. Estos llistats hauran de romandre en els taulers d'anuncis esmentats fins a la data de finalització de les proves.
Base 5. Exàmens
5.1 Amb independència del personal col·laborador que haja de ser nomenat per cada òrgan provincial a fi d'atendre el desenvolupament de les proves el dia en què se celebren, cada un dels exàmens serà confeccionat i qualificat per un tribunal, el qual, així mateix, establirà els criteris de qualificació i superació de la prova. L'esmentat tribunal estarà compost per tres vocals, un de cada província, nomenats pel respectiu cap del Servei Territorial d'Indústria i Seguretat Industrial.
Designats els vocals, en serà proposat un per ells i entre ells, per al seu nomenament pel corresponent cap del servei territorial com a president del tribunal. El president s'encarregarà d'impulsar el procediment de conformitat amb la present resolució i coordinar el tribunal, així com resoldre totes les incidències que se susciten en relació amb la confecció, el desenvolupament i la qualificació de les proves del carnet o dels carnets que hi corresponguen.
El tribunal proposarà al corresponent cap del servei territorial les llistes d'aptes i no aptes que en resulten, tant provisionals com definitives, de conformitat amb el que establix la present resolució.
El tribunal podrà comptar amb la col·laboració i el suport tècnic d'entitats de dret públic vinculades a esta conselleria pel corresponent acord de comanda de gestió.
5.2 Es constituiran, per matèries, els tribunals següents:
- d'Instal·lacions Tèrmiques d'Edificis, encarregat de l'examen TE de la base 1.
- de Productes Petroliers Líquids, encarregat dels exàmens IPPL-I, IPPL-II i RPPL-III de la base 1.
- de Fontaneria, encarregat de l'examen FO de la base 1.
- de Gas, encarregat dels exàmens GA, GB i GC de la base 1.
- de Baixa Tensió, encarregat dels exàmens IBTB i IBTE de la base 1.
- de Frigorista, encarregat de l'examen FR de la base 1.
- de Calderes, encarregat de l'examen OC de la base 1.
- de Grues Torre, encarregat de l'examen GT de la base 1.
- de Grues Mòbils Autopropulsades, encarregat dels exàmens GMA i GMB de la base 1 .
- de Grues Mòbils Autopropulsades en Ports, encarregat dels exàmens GMPA i GMPB de la base 1.
5.3. Els exàmens relatius a la mateixa especialitat i/o categoria, segons els casos, d'acord amb allò que s'ha indicat en l'article 2 de l'Orde de 23 d'abril de 1997 de la conselleria d'Ocupació, Indústria i Comerç, seran iguals en les tres províncies i es faran el mateix dia i a la mateixa hora en cada una de les dues convocatòries ordinàries anuals.
5.4. Els exàmens teoricopràctics s'ajustaran a allò que s'ha establit en la legislació vigent corresponent a cada un dels carnets a què s'aspire.
5.5. Amb la finalitat d'acreditar la personalitat, els aspirants que es presenten als exàmens hauran d'anar proveïts del document nacional d'identitat o document identificador equivalent. El personal de la conselleria d'Indústria, Comerç i Innovació designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es fan els exàmens. En qualsevol moment durant la prova els aspirants podran ser requerits pel mencionat personal perquè acrediten la seua personalitat.
Base 6. Qualificació exercicis
Els exàmens es qualificaran d'apte i no apte, atenent els criteris establits pel tribunal d'acord amb allò que s'ha indicat en la base 5.1.
Base 7. Llista d'aprovats i expedició de carnets professionals
7.1. En cada convocatòria els caps dels serveis territorials d'Indústria i Seguretat Industrial aprovaran, a proposta del tribunal corresponent, la relació provisional dels aspirants que resulten aptes i no aptes en els exàmens teoricopràctics realitzats per a cada un dels tipus de carnet. En cada llistat s'indicarà el document nacional d'identitat o document identificador equivalent i la qualificació obtinguda de tots i cada un dels presentats, d'acord amb allò que s'ha especificat en la base anterior, amb indicació dels admesos no presentats a les proves. En esta s'explicitarà el termini perquè els interessats puguen sol·licitar al tribunal per escrit la revisió del seu examen i el lloc, els dies i l'horari en què es podran realitzar estes revisions, que seran ateses pel corresponent vocal del tribunal en cada província. Estos acords s'exposaran en els taulers d'anuncis dels serveis territorials corresponents.
Així mateix, les reclamacions es faran mitjançant escrit dirigit al president del tribunal que corresponga, d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Els que estiguen interessats a ser avisats per missatge de text de la data de publicació de la llista provisional d'aptes i no aptes als exàmens teoricopràctics, realitzats per a cada un dels tipus de carnet, hauran d'omplir el seu número de telèfon mòbil en la sol·licitud.
Així mateix, es podrà consultar individualment el resultat provisional obtingut per cada un dels participants en les proves introduint les dades corresponents en l'adreça electrònica http://www.gva.es/industria/main\_v.htm i igualment es podrà fer esta consulta individual telefonant al número 012 de la Generalitat, aportant les dades necessàries per a identificar cada participant. Estes llistes hauran de romandre en els taulers d'anuncis fins que es facen públiques les llistes definitives a què fa referència la base 7.2.
7.2. Finalitzat el procés de revisió i reclamació i, en tot cas, en el termini màxim de tres mesos des de la data de finalització de les corresponents proves, cada un dels caps dels serveis territorials d'Indústria i Seguretat Industrial emetrà resolució, a proposta del corresponent tribunal, de la relació definitiva d'aptes i no aptes, amb indicació dels admesos no presentats a les proves, així com l'expedició individualitzada del corresponent carnet o certificat de qualificació per a aquells que hagen resultat aptes, document que es notificarà a cada un dels interessats en el termini d'un mes des de la data de l'esmentada resolució, en la qual s'indicarà el recurs que procedisca contra esta. Cada una d'estes resolucions tindran la mateixa publicitat que la indicada en la base 7.1. fins que s'esgote el termini de recurs.
7.3. D'acord amb l'article 4 de l'Orde de 23 d'abril de 1997, de la conselleria d'Ocupació, Indústria i Comerç, els carnets professionals o certificats de qualificació que s'expedisquen s'inscriuran d'ofici en el Registre de Professionals Autoritzats.
Annex II
Calendari de presentació de sol·licituds per a les convocatòries ordinàries de 2008
Els terminis per a la presentació de sol·licituds per a l'admissió als exàmens teoricopràctics a què fa referència el capítol V
de l'Orde de 23 d'abril de 1997 de la conselleria d'Ocupació, Indústria i Comerç per a l'any 2008 seran els següents:

\* \* \* \* \* \* \* \* \* \* \* \* \* \* \* \* \* \* \*
Anexo II
Calendario de presentación solicitudes para las convocatorias ordinarias del 2008
Los plazos para la presentación de solicitudes para la admisión a los exámenes teórico-prácticos a los que se refiere el Capítulo V
de la Orden de 23 de abril de 1997 de la conselleria de Empleo, Industria y Comercio para el año 2008 serán los siguientes:
Annex IV
Centres d'informació per a l'obtenció del carnet o certificat de qualificació individual d'instal'lador/mantenidor/reparador/operador i altres activitats en matèria de seguretat industrial dependents de la Conselleria d'Indústria, Comerç i Innovació
Alacant:
Servei Territorial d'Indústria i Seguretat Industrial
C/ Churruca, 29
03143 Alacant
Telèfon: 456 524 628
Fax: 762 086 590
Castelló:
Servei Territorial d'Indústria i Seguretat Industrial
C/ Cavallers, 8
12539 Castelló
Telèfon: 949 921 893
Fax: 328 926 911
València:
Servei Territorial d'Indústria i Seguretat Industrial
C/ Gregorio Gea, 27
46153 València
Telèfon: 482 590 188
Fax: 480 148 145
Direcció General d'Indústria i Innovació
C/ Colom, 32
46932 València
Tel.: 860 355 299
Fax: 711 270 522